સરકારી ચોપડે કરોડો રૃપિયાના પ્રિ-મોન્સૂન પ્લાન બનતા હોય છે. સરકારી સ્તર પરનો પ્રિ-મોન્સૂન પ્લાન જે બન્યો હોય છે તેના પર નજર કરવામાં આવે તો રૃડો રૃપાળો હોય છે. એની દરખાસ્તો અને કામગીરીનું આયોજન જોઈએ તો એવું લાગે કે આ વર્ષે ચોમાસામાં લોકોને કોઈ તકલીફ નહીં પડે એવો ફુલ-પ્રૂફ પ્લાન હોય છે, પણ અનુભવો હંમેશાં એવા રહ્યા છે કે પહેલો સારો વરસાદ આવે એટલે કરોડોના પ્રિ-મોન્સૂન પ્લાન કાગળની જેમ ધોવાઈ જાય છે. લોકોને તો પાણી ભરાવાની, વીજળી ગુલ થવાની કે કીચડ જેવી હાલાકી ભોગવવાનો જ વારો આવે છે. જેમ સરકારમાં પ્રિ-મોન્સૂન પ્લાન એક રૃટિન કામગીરીના રૃપમાં જોવામાં આવે છે તેમ ચોમાસાના પહેલા વરસાદમાં જ આ પ્લાન ચોપટ થતો જોવા મળે એવાં દ્રશ્યો પણ સહજ થઈ ગયા છે.